Košice 8. január 2020

Vážený pán starosta,

 listom zo dňa 7. 11. 2019 som Vašu mestskú časť požiadal o odkúpenie nehnuteľností budovy Mestskej krytej plavárne súp. č. 821 vrátane príslušenstva a vonkajších úprav nachádzajúcich sa
na pozemku vo vlastníctve mesta Košice s cieľom jej rekonštrukcie a obnovy vnútorných i vonkajších priestorov vrátane prepojenia s areálom Kúpaliska Červená hviezda prekrytím vodnopólového bazéne za účelom využitia pri celoročnej prevádzke. Podrobnejšie sme náš zámer opísali v predmetnom liste. Pôvodne sme za nehnuteľnosť ponúkali symbolické 1 euro z dôvodu hodného osobitného zreteľa, neskôr sme ponuku upravili na sumu 100 000 eur so zreteľom na skutočnosť, že ide o obecný majetok, ktorý by naďalej zostal v majetku obce. Našim hlavným argumentom bolo, že mesto zrealizuje
na objekte rozsiahlu modernizáciou a vybuduje z neho jedno z najmodernejších zariadení svojho druhu na Slovensku.

 Na VIII. zasadnutí Miestneho zastupiteľstva Mestskej časti Košice - Staré Mesto dňa
17. 12. 2019 bol uznesením č. 102 schválený zámer zmeny právnej formy Mestskej krytej plavárne z rozpočtovej organizácie na spoločnosť s ručením obmedzeným podľa postupov uvedených v právnej analýze v termíne do 30. 6. 2020. Z dôvodovej správy k materiálu vyplýva, že cieľom zmeny právnej formy je vykonávanie potrebnej podnikateľskej činnosti, ktorú rozpočtová organizácia v zmysle platnej legislatívy vykonávať nemôže. Dôvodová správa sa odvoláva aj na právnu analýzu a SWOT analýzu, podľa ktorej je výhodnosť zmeny právnej formy Mestskej krytej plavárne nespochybniteľne výhodná a postupne dôjde k znižovaniu plánovanej straty a zvýšeniu príjmov poskytovaním a skvalitňovaním rôznych služieb, ako je to vidieť aj v iných úspešných projektoch, kde došlo k symbióze podnikateľských aktivít a poslania verejnej správy.

 Na základe vyššie uvedeného si Vás, vážený pán starosta, dovoľujem požiadať o predloženie právnej analýzy, SWOT analýzy, prípadne ekonomickej analýzy, preukazujúcich výhodnosť zmeny právnej formy z rozpočtovej organizácie na spoločnosť s ručením obmedzeným, prípadne ďalšie dokumenty ktoré dokumentujú aktuálny stav, budúcu víziu, benefity a riziká pre športovcov, športové kluby, obyvateľov mesta Košice a  jeho návštevníkov.

 Očakávam Vašu skorú odpoveď, najneskôr však do pondelka 20.01.2020 z dôvodu termínu uzávierky materiálov do Mestskej rady.

 S úctou

 Ing. Jaroslav Polaček

Vážený pán

Ing. Igor Petrovčík

Starosta MČ Košice – Staré Mesto

Hviezdoslavova 7

040 01 Košice